Den nu 20-årige unge mand fra Hanstholm, som i april blev ramt og såret alvorligt af tre skud fra en politiassistents tjenestepistol, har været i retten med sin del af sagen, skriver Thisted Dagblad på sin hjemmeside.

Det var volden mod den 20-åriges far, som blev behandlet i retsafdelingen i Thisted. Det handlede om, at den 20-årige havde banket faderen uden for et værtshus i byens center og senere slået på faderen igen, da denne lå på en ambulancebåre. Undervejs i sagen kom det frem, at den politimand, der skød, sandsynligvis fulgte reglerne og advarede den dengang 19-årige med ordene: "Stands eller jeg skyder!". Den 20-årige forklarede i retten, at han hørte to skud, som ramte ham i benet, men han fortsatte og blev ramt af et tredje skud. Tidligere har der været stor tvivl om den politmand, der skød, havde advaret den dengang 19-årige. Sagen om volden endte med en kombinationsdom på 60 dages fængsel, med de 40 betinget. En afgørelse, som den nu 20-årige ville tænke over i 14 dage.